Vilnius, 2023 m. rugsėjo 27 d.

 **„Lidl“ tęsia plėtrą – kitą savaitę atidarys parduotuvę netoli Kauno**

**Prekybos tinklas „Lidl“ ruošiasi naujos parduotuvės atidarymui netoli Kauno esančiuose Ringauduose. Vietos gyventojų itin laukiama parduotuvė, kuri įsikurs adresu Obelynės g. 1, duris atvers spalio 2 dieną. Įrengdamas parduotuvę prekybos tinklas prisidėjo prie Ringaudų bei aplinkinių gyvenviečių bendruomenių naudojamos infrastruktūros gerinimo, tam buvo skirta daugiau nei 630 tūkst. eurų.**

Atidarymo proga klientų lauks specialūs pasiūlymai tiek maisto, tiek ir ne maisto prekėms, kurie leis apsipirkti už geriausią kainos ir kokybės santykį rinkoje. O naujosios parduotuvės pirkėjai, kurie naudojasi mobiliąja lojalumo programėle „Lidl Plus“, sulauks ir išskirtinio pasiūlymo – galės įsigyti ledų porciją vos už 1 centą.

Parduotuvė Ringauduose bus klientams puikiai pažįstamo ir pamėgto formato bei dydžio – jos prekybos salės plotas sieks maždaug 1400 kv. metrų. Jaukumo interjerui suteiks medinės stogą laikančios konstrukcijos, čia jos įrengtos vietoje įprastų metalinių. Naujoje parduotuvėje iš viso veiks 11 kasų: 5 įprastinės bei 6 savitarnos, iš kurių 3 – XXL dydžio. Šios kasos puikiai pritaikytos esant didesniems pirkiniams. Greta parduotuvės įrengta elektromobilių įkrovimo stotelė.

Naujoji parduotuvė duris atvers sparčiai augančioje Kauno rajone esančioje Ringaudų gyvenvietėje, šalia Šakių plento, kuriuo vyksta intensyvus susisiekimas tarp Kauno miesto ir sparčiai besiplečiančių rajono gyvenviečių. Tai leis patogiai apsipirkti ne tik gyvenantiems Ringaudų seniūnijoje, bet ir visiems vykstantiems iš Kauno Šakių kryptimi.

Prisidėdama prie bendruomenės gerovės, „Lidl Lietuva“ rekonstravo Obelynės gatvės atkarpą – praplatino jos važiuojamąją dalį, įrengė pėsčiųjų takus bei apšvietimą, išasfaltavo Saulės tako gatvę bei įrengė pėsčiųjų takus.

„Lidl Lietuva“ taip pat praplatino Šakių plento atkarpą, atnaujino apšvietimą ir tęsia darbus įrengiant papildomą juostą žiedinėje sankryžoje bei įrengiant naują pėsčiųjų taką. „Lidl Lietuva“ investicijos į vietos gyventojų naudojamą infrastruktūrą sieks daugiau nei 630 tūkst. eurų, o šiuos darbus atlikti planuojama iki šaltojo sezono pradžios.

Atidarymo dieną naujoji parduotuvė duris atvers 8 val., kitomis dienomis pirkėjų ji lauks nuo 7 iki 22 valandos. Parduotuvės komandą sudarys maždaug 30 darbuotojų. Vienus aukščiausių vidutinių atlyginimų mažmeninės prekybos rinkoje mokančio „Lidl“ vidutinis visų darbuotojų atlyginimas, portalo „Rekvizitai.lt“ 2023 m. rugpjūčio mėnesio duomenimis, siekė 2164,80 eurų neatskaičius mokesčių.

**Atidarymo rytą – šventė bendruomenei**

Atidarymo dieną, spalio 2 d., 8 val. prekybos tinklas surengs 71-osios „Lidl“ parduotuvės Lietuvoje atidarymo šventę vietos bendruomenei. Tą rytą pirkėjai bus vaišinami gėrimais ir saldumynais, pirmieji pirkėjai dovanų gaus specialiai atidarymui pagamintus daugkartinius pirkinių maišelius.

Kadangi greta parduotuvės vis dar vykdomi infrastruktūros gerinimo ir susisiekimo darbai, prekybos tinklas informuoja, kaip patogiai bus galima pasiekti parduotuvę. Patogiai atvažiuoti bus galima iš Saulės tako įvažos, kuri yra tolimesnė iš dviejų įrengtų įvažų. Pirkėjų patogumui bus pastatyti laikini informaciniai ženklai, informuosiantys apie laikinas eismo schemas. Vadovaujantis jomis į parduotuvę bus patogu atvažiuoti tiek iš Kauno, tiek ir iš Šakių.

Šiuo metu Lietuvoje veikia 70 „Lidl“ parduotuvių 26 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse ir Nemenčinėje.

**Daugiau informacijos:**
Lina Skersytė
Korporatyvinių reikalų ir komunikacijos departamentas
UAB „Lidl Lietuva“
Tel. +370 5 267 3228, mob. tel. +370 680 53556
lina.skersyte@lidl.lt